2026-yilda iqtisodiyot tarmoqlarida energiya samaradorligini oshirish hamda tarmoq korxonalarida energiyadan oqilona foydalanishni tashkil qilish orqali elektr energiyasi va tabiiy gazni tejashni taʼminlash toʻgʻrisida
(resolution, 2026-05-14)

Iqtisodiyot tarmoqlarida energiya samaradorligini oshirish, energiya resurslarini tejash va ulardan oqilona foydalanishga qaratilgan tadbirlarni amalga oshirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “2026-yilda energiya samaradorligini yanada oshirish, energiya resurslarini tejash va ulardan oqilona foydalanishning qoʻshimcha chora-tadbirlari toʻgʻrisida” 2026-yil 29-apreldagi PF-70-son Farmoniga muvofiq 2026-yilda 4,3 milliard kVt soat elektr energiyasini hamda 2,8 milliard kub metr tabiiy gazni tejashga erishish boʻyicha maqsadli koʻrsatkichlar tasdiqlangani maʼlumot uchun qabul qilinsin. 2. Iqtisodiyot tarmoqlarida energiya samaradorligini oshirish hamda tarmoq korxonalarida energiyadan oqilona foydalanishni tashkil qilish boʻyicha 2026-yilda: Energiya resurslarini iqtisod qilishning oylar kesimidagi maqsadli koʻrsatkichlari 1-ilovaga* muvofiq; Energiya resurslarini iqtisod qilishning isteʼmolchilar kesimidagi maqsadli koʻrsatkichlari 2-ilovaga* muvofiq; Energiya samaradorligini oshirish boʻyicha amalga oshiriladigan texnik chora-tadbirlar hamda iqtisod qilinadigan energiya resurslarining maqsadli koʻrsatkichlari 3-ilovaga* muvofiq; Respublika va mahalliy ijro etuvchi hokimiyat organlari, davlat ishtirokidagi korxonalar, ijtimoiy soha muassasalari, tijorat banklari, sugʻurta kompaniyalari binolari hamda aholi xonadonlarida energiya samaradorligini oshirish tadbirlari va iqtisod qilinadigan energiya resurslarining maqsadli koʻrsatkichlari 4-ilovaga* muvofiq; Aholiga ajratiladigan “yashil” kreditlarning maqsadli koʻrsatkichlari 5-ilovaga* muvofiq tasdiqlansin. 3. Vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari: maqsadli koʻrsatkichlarga erishish uchun amalga oshiriladigan texnik chora-tadbirlar rejalari va ularning tuman (shahar) va obyektlar kesimidagi manzilli roʻyxatlarini tasdiqlasin hamda ularning “Energiya tejamkorlik” raqamli platformasiga (keyingi oʻrinlarda — Platforma) kiritilishini taʼminlasin; yoqilgʻi-energiya resurslarini tejash dasturlari ijrosini taʼminlash, energiya samaradorligini oshirish boʻyicha tuman (shahar) idoralararo ishchi guruhlar bilan birgalikda doimiy ravishda maqsadli parametrlar va chora-tadbirlar bajarilishi, shuningdek, iqtisod qilingan energiya resurslari toʻgʻrisidagi maʼlumotlarning doimiy tarzda Platformaga kiritib borilishini tashkil qilsin; har oyda maqsadli parametrlar bajarilishi va texnik chora-tadbirlar natijalarini tanqidiy muhokama qilib borishni yoʻlga qoʻysin. 4. Energetika vazirligi 2026-yil yakuniga qadar: umumiy quvvati 3 250 MVt boʻlgan qayta tiklanuvchi energiya manbalariga asoslangan yirik quyosh va shamol elektr stansiyalari ishga tushirilishini; tizim korxonalariga belgilangan tashkiliy texnik chora-tadbirlar toʻliq amalga oshirilishini hamda 1 413 million kVt elektr energiyasi va 731 million kub metr tabiiy gaz iqtisod qilinishini; “Oʻzgidroenergo” AJ bilan birgalikda 68 MVt gidro elektr stansiyalarning qurilishi yakunlanishi va ishga tushirilishini; 903 ta “ogʻir” toifadagi mahallalarda 270 MVtlik kichik quvvatdagi quyosh fotoelektr stansiyalari oʻrnatilishini; Toshkent shahrida 100 MVt kogeneratsiya texnologiyalarini joriy etishni taʼminlasin. 5. Yengil sanoatni rivojlantirish agentligi, “Oʻzeltexsanoat” uyushmasi, Tibbiyot va farmatsevtika tarmogʻini rivojlantirish agentligi bir oy muddatda tarmoq korxonalarida energiya auditini oʻtkazish, “energiya menejmenti” tizimini (ISO 50001) joriy etish, texnologik jarayonlarni modernizatsiya qilish va qayta tiklanuvchi energiya manbalari qurilmalarini oʻrnatishni nazarda tutuvchi manzilli “yoʻl xaritalari”ni ishlab chiqib, tasdiqlash uchun Vazirlar Mahkamasiga kiritsin. Bunda tegishli tarmoq rahbarlari zimmasiga korxonalarda energiya resurslarini tejash boʻyicha belgilangan maqsadli koʻrsatkichlarga soʻzsiz erishishni taʼminlash yuzasidan shaxsiy javobgarlik yuklansin. Energiya samaradorligi milliy agentligi (keyingi oʻrinlarda — Agentlik) tarmoq korxonalari tomonidan energiya resurslarini tejash boʻyicha belgilangan maqsadli koʻrsatkichlarga erishishda energiya auditini oʻtkazish, texnologik jarayonlarni modernizatsiya qilishda zamonaviy energiya tejovchi texnologiyalarni joriy etish borasida barcha zarur uslubiy va amaliy yordam koʻrsatsin. Sanoat korxonalarida energiya auditi xarajatlarini hamda energiya auditi tadbirlarini moliyalashtirish uchun ajratilgan kredit foiz stavkasining bir qismini qoplash tartibi toʻgʻrisidagi nizom 6-ilovaga muvofiq tasdiqlansin. 6. Qurilish va uy-joy kommunal xoʻjaligi vazirligi: bir oy muddatda “Issiqliktaʼminot” AJ bilan birgalikda 2026-yilda issiqlik tizimlarini yopiq tizimga oʻtkazish va individual issiqlik punktlarini oʻrnatish; ikki hafta muddatda boshqaruv servis kompaniyalari bilan birgalikda koʻp kvartirali uylarning energiya samaradorligini oshirish tadbirlarini boshlasin. 7. Iqtisodiyot va moliya vazirligi, Agentlik, Elektr energiyasi, neft mahsulotlari va gazdan foydalanishni nazorat qilish inspeksiyasi, Milliy statistika qoʻmitasi ilgʻor xalqaro tajriba asosida: 2026-yil 1-iyunga qadar iqtisodiyot tarmoqlarida bir birlik mahsulot (xizmat) ishlab chiqarish (yaratish) uchun sarflanadigan yoqilgʻi-energiya resurslari hajmini meʼyorlash tartibini; 2026-yil 1-avgustga qadar yoqilgʻi-energiya resurslarini tejash boʻyicha amalga oshirilgan loyihalar natijasida tejalgan resurslar miqdorini oʻlchash va tasdiqlash metodologiyasini ishlab chiqib, Vazirlar Mahkamasiga kiritsin. 8. Qoraqalpogʻiston Respublikasi Vazirlar Kengashi, viloyatlar hokimliklari, “Hududiy elektr tarmoqlari” AJ 2026-yil avgust oyiga qadar 7-ilovada* koʻrsatilgan tuman va shaharlar markazlarida kamida 3 tadan 60 kVt va undan yuqori quvvatli elektromobillarni quvvatlash stansiyalarini ishga tushirsin. 9. Avtomobil yoʻllari qoʻmitasi balansidagi xalqaro, davlat va mahalliy ahamiyatdagi avtomobil yoʻllarida oʻrnatilgan yoritish uskunalarini 2026 — 2028-yillarda qayta tiklanuvchi energiya manbalari qurilmalaridan foydalangan holda energiya samaradorligini oshirish dasturi 8-ilovaga* muvofiq tasdiqlansin. Bunda Avtomobil yoʻllari qoʻmitasi ikki oy muddatda: Iqtisodiyot va moliya vazirligi bilan birgalikda Dastur ijrosi uchun talab qilinadigan mablagʻlarni ajratish choralarini koʻrsin; Agentlik bilan birgalikda avtomobil yoʻllarida yangi tashkil qilinadigan yoritish chiroqlari hamda ularning konstruktiv elementlari va yordamchi uskunalariga texnik, meʼyoriy, xavfsizlik va energiya samaradorligi talablarini hamda oʻrnatish va ekspluatatsiya qilish qoidalarini ishlab chiqib tasdiqlasin. 10. Belgilansinki, 2026-yildan boshlab xalqaro, davlat va mahalliy ahamiyatdagi avtomobil yoʻllarida amalga oshiriladigan qurilish, taʼmirlash va modernizatsiya qilish loyihalarida yoritish tizimlari faqatgina qayta tiklanuvchi energiya manbalari qurilmalaridan foydalangan holda tashkil qilinadi hamda ularning elektr tarmoqlariga ulanishi taqiqlanadi. 11. Iqtisodiyot va moliya vazirligi, Agentlik va “Agrostar” kompaniyalari 2026-yil yakuniga qadar issiqxona xoʻjaliklarida energiya sarfini optimallashtirishga qaratilgan quyidagilarni nazarda tutuvchi tajriba loyihalarini amalga oshirishni boshlasin: issiqxona xoʻjaliklarini issiqlik energiyasi bilan taʼminlashda anʼanaviy yoqilgʻi resurslaridan voz kechgan holda, qayta tiklanuvchi energiya manbalari, shu jumladan, past potensialli issiqlik energiyasidan foydalanuvchi issiqlik nasoslari (Neat pumps) va biomassadan energiya olish texnologiyalarini tatbiq etish; issiqxona inshootlarining issiqlik himoyasini kuchaytirish maqsadida zamonaviy “energiya tejovchi qobiq” (tent) texnologiyalarini, energiya samaradorligi yuqori boʻlgan koʻp qatlamli polimer va shisha qoplamalarini hamda issiqlik yoʻqotilishini kamaytiradigan izolyatsiya materiallarini qoʻllash; mikroiqlimni boshqarishning intellektual “Aqlli issiqxona” (Smart Greenhouse) dasturiy majmualarini joriy etish orqali issiqlik va elektr energiyasi isteʼmolining real vaqt rejimidagi avtomatik monitoringi va optimal taqsimotini (Internet of Things — IoT texnologiyalari asosida) taʼminlash. Issiqxona xoʻjaliklariga issiqlik nasoslari hamda ularga oʻrnatiladigan kaloriferlar va boylerlarni xarid qilish va oʻrnatish xarajatlarining bir qismini qoplab berish tartibi toʻgʻrisidagi nizom 9-ilovaga muvofiq tasdiqlansin. 12. Iqtisodiyot va moliya vazirligi Vazirlar Mahkamasi huzuridagi Energiya samaradorligi milliy agentligining hisob-kitoblariga asosan har yili Oʻzbekiston Respublikasi Davlat budjeti parametrlarida issiqxona xoʻjaliklariga issiqlik nasoslari hamda ularga oʻrnatiladigan kaloriferlar va boylerlarni xarid qilish va oʻrnatish xarajatlarining bir qismini qoplab berish uchun subsidiyalarga talab etiladigan mablagʻlarning nazarda tutilishini taʼminlasin. 13. Shunday tartib oʻrnatilsinki, unga koʻra: energiya auditini oʻtkazish bilan bogʻliq xarajatlarning bir qismi Davlat energetika reyestriga (keyingi oʻrinlarda — Reyestr) kiritilgan subyektlar va sanoat korxonalari tomonidan energiya auditorlik tashkilotlari Energiya samaradorligini oshirish raqamli platformasi orqali jalb etilganda qoplab beriladi; Elektr energiyasi, neft mahsulotlari va gazdan foydalanishni nazorat qilish inspeksiyasi tegishli vazirlik va idoralar bilan birgalikda har yili 1-aprelga qadar (2026-yilda 1-iyulga qadar) Reyestrga kiritilgan subyektlarda energiya auditorlik tashkilotini jalb qilish va energiya auditidan oʻtkazish dasturini tasdiqlaydi. 14. Agentlik Elektr energiyasi, neft mahsulotlari va gazdan foydalanishni nazorat qilish inspeksiyasi bilan birgalikda 2026-yil 1-avgustga qadar energiya auditorlari faoliyati hamda energiya auditidan oʻtkazishni tartibga soluvchi normativ-huquqiy bazani takomillashtirish, energiya auditi jarayonlariga boʻlgan talablarni kuchaytirish va raqamlashtirishni kengaytirish boʻyicha xalqaro amaliyotni mamlakatimizga integratsiya qilish yuzasidan Vazirlar Mahkamasiga takliflar kiritsin. Bunda: energiya auditidan majburiy tartibda oʻtkaziladigan isteʼmolchilar reyestrini shakllantirishda, subyektlarning energiya resurslari isteʼmoli hajmlaridagi oʻzgarishlar dinamikasi va energiya samaradorligi koʻrsatkichlaridan kelib chiqqan holda xavfni tahlil qilish (risk-analiz) tizimini joriy etish; Reyestrga kiritilgan subyektlar tomonidan energiya auditi tavsiyalarining bajarilishini raqamli monitoring qilib borish hamda energiya samaradorligi past boʻlgan va energiya isteʼmoli hajmi asossiz ravishda ortib borayotgan korxonalarni navbatdan tashqari energiya auditidan oʻtkazish; qonunosti hujjatlarda energiya auditi hisobotining sohalar kesimidagi yagona shaklini joriy qilish koʻzda tutiladi. 15. Vazirlik va idoralar, davlat ishtirokidagi korxonalar va budjetdan mablagʻ oluvchi tashkilotlar bino va inshootlarida energiya tejamkorligi tadbirlarini moliyaviy manbalar bilan taʼminlash maqsadida 2026-yil uchun bir hafta muddatda, kelgusida har yili xarajatlar smetasidagi toʻrtinchi guruh xarajatlarining kamida 5 foizi hamda budjetdan tashqari mablagʻlarining kamida 15 foizini energiya samaradorligini oshirish tadbirlari va loyihalari uchun rejalashtirilishini taʼminlasin. Bunda ushbu mablagʻlar maqsadli ravishda: energiya auditi asosida bino va inshootlarda energiya yoʻqotilishining oldini olish, qayta tiklanuvchi energiya manbalari bilan jihozlash, resurs isteʼmoli yuqori isitish qozonlarini yangilash hamda gelikollektorlar oʻrnatish; bino va inshootlar yoritish tizimlarining energiya samaradorligini oshirish, muqobil yoritish tizimlariga oʻtkazish, shu jumladan, ESKO mexanizmlari asosida modernizatsiya qilish; bino va inshootlar ehtiyojini bosqichma-bosqich toʻliq muqobil manbalar hisobidan qoplash tadbirlariga yoʻnaltirilishi belgilab qoʻyilsin. 16. Energiya samaradorligini oshirish sohasida yagona yondashuvni taʼminlash maqsadida Agentlikka bino va inshootlarning energiya samaradorligi toifasini ekspress baholash asosida aniqlash hamda korxonalarda energiya auditini oʻtkazish, shu jumladan uning asosiy yoʻnalishlari va tartib-taomillarini belgilash vazifasi yuklansin. 17. 2026-yildan boshlab respublikadagi turar va noturar obyektlar energiya samaradorligi boʻyicha toifalarga bosqichma-bosqich ekspress baholash asosida ajratiladi. Bunda: energiya samaradorligini baholash ishlari maxsus elektron platforma orqali bino va inshoot toʻgʻrisidagi dastlabki maʼlumotlar asosida avtomatlashtirilgan tarzda amalga oshiriladi; baholash natijalari axborot xususiyatiga ega boʻlib, toʻliq energiya auditini oʻtkazish zaruratini aniqlash uchun dastlabki baholash vositasi sifatida qoʻllanadi; har bir bino va inshoot boʻyicha ekspress baholash natijalari asosida elektron energiya pasportini shakllantirish choralari koʻriladi. 18. Iqtisodiyot va moliya vazirligi mazkur qaror bilan tasdiqlangan energiya samaradorligini oshirish va yoqilgʻi-energetika resurslarini tejash tadbirlari uchun talab qilinadigan mablagʻlar belgilangan tartibda ajratilishini taʼminlasin. 19. Markaziy bank va Oʻzbekiston ipotekani qayta moliyalashtirish kompaniyasi “yashil taʼmir” kreditlarini ajratishni jadallashtirish maqsadida mazkur kreditlar boʻyicha garov taʼminotining muqobil shakllarini, jumladan, kafillik va sugʻurta mexanizmlarini joriy etish choralarini koʻrsin hamda amaliyotga joriy qilish tavsiya etilsin. 20. Vazirlar Mahkamasining “Yoqilgʻi-energetika resurslari isteʼmolchilarini hamda bino va inshootlarni energiya isteʼmolini energiya auditidan oʻtkazish tartiblarini belgilash toʻgʻrisida” 2024-yil 19-oktabrdagi 690-son qaroriga 10-ilovaga muvofiq oʻzgartirishlar kiritilsin. 21. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari J.A. Qoʻchqorov va A.J. Ramatov, Energiya samaradorligi milliy agentligi direktori Z.B. Badriddinov, Elektr energiyasi, neft mahsulotlari va gazdan foydalanishni nazorat qilish inspeksiyasi boshligʻi D.A. Isakulov va energetika vaziri J.T. Mirzamahmudov zimmasiga yuklansin. 1. Ushbu Nizom sanoat korxonalariga energiya auditini oʻtkazish bilan bogʻliq xarajatlarning (keyingi oʻrinlarda — subsidiya) hamda energiya auditorlarining xulosalari asosidagi tadbirlarni moliyalashtirish uchun ajratiladigan kreditlar boʻyicha foiz toʻlovlarining (keyingi oʻrinlarda — kompensatsiya) bir qismini qoplab berish tartibini belgilaydi. 2. Ushbu Nizomda quyidagi asosiy tushunchalardan foydalaniladi: energiya auditi hisoboti — energiya auditidan oʻtkazish natijalari boʻyicha sanoat korxonasida energiya resurslarini tejash boʻyicha takliflar va tashkiliy-texnik tadbirlar rejasini oʻz ichiga olgan hisobot; energetika pasporti — energiya auditidan oʻtkazish natijasida yoqilgʻi-energetika resurslaridan foydalanish boʻyicha ishlab chiqiladigan hujjat. 3. Subsidiya va kompensatsiya: Energiya samaradorligi milliy agentligining (keyingi oʻrinlarda — Agentlik) Energiya samaradorligini oshirish raqamli platformasi (keyingi oʻrinlarda — Platforma) orqali Agentlik yagona reyestriga kiritilgan energiya auditorlik tashkiloti tomonidan Vazirlar Mahkamasining 2024-yil 19-oktabrdagi 690-son qarori bilan tasdiqlangan Yoqilgʻi-energetika resurslari isteʼmolchilarini majburiy energiya auditidan oʻtkazish tartibi toʻgʻrisidagi nizom talablari asosida energiya auditi oʻtkazilgandan va energiya auditi hisoboti olingandan soʻng; korxonaning asosiy faoliyat turi Oʻzbekiston Respublikasi Iqtisodiy faoliyat turlari umumdavlat tasniflagichining (IFUT) “B”, “C” va “D” boʻlimida nazarda tutilgan faoliyat yoʻnalishlariga taalluqli boʻlganda; energiya auditi xizmatini koʻrsatish boʻyicha elektron shartnoma (keyingi oʻrinlarda — shartnoma) Platforma orqali tuzilganda, Energiya samaradorligini ragʻbatlantirish va qoʻllab-quvvatlash jamgʻarmasi (keyingi oʻrinlarda — Jamgʻarma) hisobidan ajratiladi. Bunda davlat buyurtmachilari boʻlgan sanoat korxonalari energiya auditori bilan qonunchilikda belgilangan tartibda shartnoma tuzadi. 4. Subsidiya energiya auditi hisobotida kamida 10 foiz energiya tejamkorlikka erishilishi koʻzda tutilgan hollarda energiya auditini oʻtkazish bilan bogʻliq xarajatlarning 50 foizini, biroq bir sanoat korxonasi uchun 100 million soʻmdan oshmagan miqdorda qoplab berish uchun ajratiladi. 5. Kompensatsiya Markaziy bank asosiy stavkasidan yuqori va 1,75 baravaridan oshmagan stavkada milliy valyutada 2 milliard soʻmgacha ajratiladigan kreditlar foiz stavkasining 10 foizigacha bandini 3 yildan ortiq boʻlmagan muddatda qoplab berish uchun ajratiladi. Kompensatsiya 1+2 tamoyili asosida toʻlanadi. Bunda: kompensatsiya birinchi yili toʻliq toʻlanadi; ikkinchi va uchinchi yillarda energiya auditorining Platformaga yuklangan tashkiliy-texnik tadbirlar natijasida kamida 10 foiz energiya tejamkorlikka erishilgani toʻgʻrisidagi maʼlumoti asosida toʻlanadi. 6. Shartnoma tuzish uchun sanoat korxonasi energiya auditini oʻtkazishning texnik shartlari hamda oxirgi uch yillik energiya resurslari sarfi koʻrsatkichlarini Platformaga yuklaydi va ERI bilan tasdiqlaydi. 7. Mazkur Nizomning 6-bandida nazarda tutilgan maʼlumotlar Platformada lot tarzida shakllantiriladi va Platformada roʻyxatdan oʻtgan barcha energiya auditorlariga platforma tomonidan xabarnoma yuboriladi. Bunda ushbu maʼlumotlar asosida 48 soat ichida eng past narxlarda oʻz xizmatini taklif qilgan energiya auditori bilan sanoat korxonasi oʻrtasida energiya auditini oʻtkazish toʻgʻrisida elektron shartnoma rasmiylashtiriladi. Energiya auditorlari tomonidan takliflar kiritilmagan hollarda elektron tizim narx kiritilguniga qadar taklif kiritish jarayonini koʻpi bilan 30 kalendar kungacha keyingi 48 soatga uzaytirib boradi. 8. Shartnomaga asosan sanoat korxonasi tomonidan energiya auditorining Platformada ochilgan hisobvaragʻiga shartnoma mablagʻi 5 ish kunida toʻliq oʻtkaziladi va mablagʻlar Platformada vaqtincha band qilinadi. 9. Energiya auditi hisoboti, energetika pasporti hamda energiya auditidan oʻtkazish natijalari boʻyicha tashkiliy-texnik tadbirlar rejasi Vazirlar Mahkamasi huzuridagi Elektr energiyasi, neft mahsulotlari va gazdan foydalanishni nazorat qilish inspeksiyasi (keyingi oʻrinlarda — Oʻzenergoinspeksiya) hududiy boshqarmalari tomonidan belgilangan tartibda qabul qilinib, tasdiqlanganidan soʻng sanoat korxonasi tomonidan Platforma orqali quyidagi hujjatlar taqdim etiladi: energiya auditi hisoboti va energetika pasporti; energiya auditidan oʻtkazish natijalari boʻyicha tashkiliy-texnik tadbirlar; sanoat korxonasining asosiy faoliyat turi Oʻzbekiston Respublikasi Iqtisodiy faoliyat turlari umumdavlat tasniflagichining (IFUT) “B”, “C” va “D” boʻlimida nazarda tutilgan faoliyat yoʻnalishlariga taalluqliligi toʻgʻrisidagi maʼlumot. Mazkur hujjatlarning haqqoniyligiga sanoat korxonasi va energiya auditori tashkiloti teng javobgar boʻladi. 10. Agentlik 7 kun ichida mazkur Nizomning 9-bandida nazarda tutilgan hujjatlar toʻliq taqdim etilganini oʻrganadi va subsidiya ajratish yoki ajratishni rad etish toʻgʻrisida Platforma orqali ikki ish kunida sanoat korxonasini xabardor qiladi. 11. Platformada xabardor qilingandan soʻng, vaqtincha band qilingan mablagʻ Operator tomonidan uch ish kunida energiya auditorining bank hisobvaragʻiga oʻtkazib beriladi. 12. Subsidiya Agentlik tomonidan sanoat korxonasining bank hisobvaragʻiga pul koʻchirish orqali 5 ish kunida ushbu Nizomga 1-ilovada keltirilgan sxemaga muvofiq ajratiladi. 13. Quyidagi holatlar subsidiya ajratishni rad etishga asos boʻladi: energiya auditidan oʻtkazish natijalari boʻyicha tashkiliy-texnik chora-tadbirlar, energiya auditi hisoboti va energetika pasporti Oʻzenergoinspeksiya tomonidan qabul qilinmagan boʻlsa; mazkur Nizomning 9-bandida nazarda tutilgan hujjatlar toʻliq boʻlmasa; sanoat korxonasining asosiy faoliyat turi Oʻzbekiston Respublikasi Iqtisodiy faoliyat turlari umumdavlat tasniflagichining (IFUT) “B”, “C” va “D” boʻlimida nazarda tutilgan faoliyat yoʻnalishlariga taalluqli boʻlmasa; energiya auditi hisobotida kamida 10 foiz energiya tejamkorlikka erishilishi koʻzda tutilmagan boʻlsa; energiya auditini oʻtkazgan tashkilot Agentlik yagona reyestrida mavjud emasligi aniqlansa. 14. Bir sanoat korxonasiga faqat bitta energiya auditi hisoboti asosidagi tashkiliy-texnik tadbirlarni moliyalashtirish uchun ajratilgan kreditlar boʻyicha foiz toʻlovlarining bir qismi toʻlab beriladi. 15. Tijorat banki tomonidan sanoat korxonasiga kredit va kompensatsiya ajratish shartlari boʻyicha ijobiy qaror qabul qilinib, sanoat korxonasi va tijorat banki oʻrtasidagi kredit shartnomasiga muvofiq ajratilgan kredit mablagʻlarining maqsadli ishlatilishi monitoring qilingandan soʻng foiz toʻlovlarining bir qismi ajratiladi. 16. Tijorat banki kredit ajratish toʻgʻrisida qaror qabul qilingan sanoat korxonalariga kompensatsiya berish toʻgʻrisidagi buyurtmanoma bilan har oyda keyingi oyning 10-sanasiga qadar Agentlikka murojaat qiladi va quyidagi hujjatlarni taqdim etadi: ushbu Nizomga 3-ilovaga muvofiq shaklda kompensatsiya ajratish toʻgʻrisida buyurtmanoma; kreditlar ajratilgan sanoat korxonalarining roʻyxati (kredit oluvchining STIRi, kredit summasi, kredit muddati, foiz stavkasi, kredit maqsadi, qaytarish jadvali shakli, kredit berilgan sana, kreditni qaytarish sanasi, 16325-hisobvaragʻidagi hisoblangan foizlar hamda boshqa maʼlumotlar). 17. Buyurtmanoma hamda sanoat korxonalari boʻyicha koʻrsatilgan maʼlumotlarning haqqoniyligi boʻyicha tijorat bankining buyurtmanomani imzolagan mansabdor shaxsi javobgar hisoblanadi. 18. Agentlikka notoʻgʻri va/yoki haqiqiy boʻlmagan maʼlumotlarning taqdim qilinishi, ushbu maʼlumotlar asosida kompensatsiya olganlik, shuningdek, tijorat banki va sanoat korxonasi tomonidan majburiyatlar oʻz vaqtida bajarilmagani uchun Agentlik javobgar hisoblanmaydi. 19. Buyurtmanoma va unga ilova qilingan hujjatlar Agentlikka kelib tushgan sanadan boshlab 7 kun ichida Agentlik tomonidan koʻrib chiqiladi hamda 2 ish kunida ushbu Nizomda belgilangan talablardan kelib chiqib, kompensatsiya ajratishni maʼqullash yoki kompensatsiya ajratishni rad etish toʻgʻrisida maʼlum qilinadi. 20. Rad etilgan buyurtmanoma tijorat bankiga kompensatsiya ajratishni rad etish sabablarini koʻrsatgan holda qaytariladi. Bunda kompensatsiya ajratish quyidagi holatlarda rad etiladi: kreditlar maqsadsiz ishlatilganda; sanoat korxonasining asosiy faoliyat turi Oʻzbekiston Respublikasi Iqtisodiy faoliyat turlari umumdavlat tasniflagichining (IFUT) “B”, “C” va “D” boʻlimida nazarda tutilgan faoliyat yoʻnalishlariga taalluqli boʻlmasa; muddati oʻtgan qarzdorlik 90 kundan oshib ketganda. Agentlik tomonidan kompensatsiya ajratilishi rad etilgani toʻgʻrisida buyurtmanoma olgan tijorat banki bir ish kuni ichida bu haqida hududiy filialini va qarz oluvchini xabardor qiladi. 21. Kompensatsiya ajratish maʼqullangan buyurtmanoma koʻrib chiqilgandan soʻng Agentlik tomonidan 3 ish kuni ichida tijorat bankining ushbu kompensatsiya uchun alohida ochilgan hisobvaragʻiga oʻtkazib beradi. 22. Agentlik tomonidan kompensatsiya ajratilishi shartlari va miqdori tijorat banki va sanoat korxonasi oʻrtasida imzolanadigan kredit shartnomasida alohida band bilan koʻrsatilgan boʻlishi lozim. 23. Agentlik tomonidan ajratilgan kompensatsiya mablagʻlarining maqsadli ishlatilishini oʻrganish maqsadida tijorat banklaridan kompensatsiya mablagʻlari boʻyicha tranzit hisobvaraqlari, sanoat korxonalarining 16325-hisobvaraqlari hamda kompensatsiyaga tegishli boshqa hisobvaraqlari aylanmalari soʻralishi mumkin. 24. Agentlik tomonidan kompensatsiyaning maqsadli sarflanishi yuzasidan tijorat banki va sanoat korxonasi oʻrtasida tuzilgan kredit shartnomasi va kreditni qaytarish jadvali talab qilib olinishi mumkin. 25. Tijorat banki kompensatsiya shartnomalariga asosan hisoblangan va Agentlik tomonidan kompensatsiya ajratilgan foiz toʻlovlarining hisobini alohida 16325-balans hisobvaraqlarida yuritadi. 26. Agentlik tomonidan kompensatsiya bank roʻyxati asosida bir qancha kredit shartnomalari boʻyicha bankning 29801-tranzit hisobvaragʻiga oʻtkaziladi. Bunda 29801-tranzit hisobvaragʻiga tushadigan mablagʻlar bankning Agentlik kompensatsiyalari hisobidan qoplanadigan foizlar 16325-hisobvaragʻiga avtomatik ravishda oʻtkaziladi. 27. Sanoat korxonasi kreditni muddati oʻtganidan soʻng qaytargan holatlarda, ajratiladigan kompensatsiya miqdori tasdiqlangan qaytarish jadvalida qayd etilgan miqdordan oshmasligi lozim. 28. Agentlik tijorat banklarining xabariga asosan kreditlar boʻyicha kompensatsiya ajratishni quyidagi holatlarda toʻxtatadi: foiz toʻlovlari kompensatsiya qilinadigan kreditdan maqsadsiz foydalanilganda; sanoat korxonasi toʻlovlar jadvaliga muvofiq bankka toʻlovlarni toʻlash majburiyatlarini uch oy ichida ketma-ket bajarmaganda; sanoat korxonasi tomonidan kredit miqdori muddatidan oldin soʻndirilganda; tijorat banki va sanoat korxonasi oʻrtasida kredit shartnomasi bekor qilinganda yoki haqiqiy emas deb topilganda; sanoat korxonasining bank hisobvaragʻidagi mablagʻlari xatlovga olinganda; sanoat korxonasining tijorat bankiga taqdim etgan hujjatlarida ishonchsiz yoki notoʻgʻri maʼlumotlar taqdim etilgani aniqlanganda; toʻlovga qobiliyatsizlik. 29. Tijorat banki belgilangan tartibda sanoat korxonasi bilan tuzilgan shartnoma shartlariga muvofiq sanoat korxonasining krediti hisobidan olingan uskunalarning holatini oʻrganish maqsadida joyiga chiqqan holda monitoring yuritadi. 30. Tijorat banki ushbu Nizomning 28-bandida nazarda tutilgan holatlar aniqlangan taqdirda, Agentlikni kompensatsiya ajratishni toʻxtatish uchun 3 ish kuni ichida xabardor qiladi. 31. Agentlik tijorat bankidan xabarnomani olgandan soʻng 3 ish kuni ichida kompensatsiya ajratish toʻxtatilishi toʻgʻrisida qaror qabul qiladi va toʻxtatish sabablari koʻrsatilgan yozma xabarnomani tijorat bankiga yuboradi. 32. Agentlik qarorini olgandan soʻng tijorat banki 1 ish kunida qarz oluvchini foiz toʻlovlarining bir qismini kompensatsiya qilish toʻxtatilgani toʻgʻrisida xat orqali xabardor qiladi. 33. Sanoat korxonasining krediti boʻyicha kompensatsiya ajratishni qayta tiklashga faqatgina ushbu Nizomning 28-bandida koʻrsatilgan holatlar bartaraf etilganidan soʻng ruxsat beriladi. 34. Tijorat banki har oyda hisobot oyidan keyingi oyning 5-sanasiga qadar Agentlikka uning kompensatsiya mablagʻlarining sarflanishi, mijozlar kesimida soʻndirish sanasi va boshqa maʼlumotlar toʻgʻrisida hisobotlar taqdim etib boradi. 35. Ushbu Nizomning talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ushbu Nizom issiqxona xoʻjaliklariga issiqlik nasoslari hamda ularga oʻrnatiladigan kaloriferlar va boylerlarni (keyingi oʻrinlarda — issiqlik nasoslari) xarid qilish va oʻrnatish xarajatlarining bir qismini qoplab berish tartibini belgilaydi. 2. Ushbu Nizomda quyidagi tushunchalardan foydalaniladi: “subsidiya.mf.uz” axborot portali — issiqlik nasoslarini xarid qilish va oʻrnatish xarajatlarining bir qismini qoplab berish uchun subsidiya ajratish bilan bogʻliq amaliyotlar bajariladigan Oʻzbekiston Respublikasi Iqtisodiyot va moliya vazirligining axborot tizimi; dalolatnoma — issiqxona xoʻjaliklariga issiqlik nasoslarini oʻrnatilganini asoslovchi yetkazib beruvchi va talabgor oʻrtasida rasmiylashtiriladigan qabul qilish va topshirish hujjati; yetkazib beruvchi — Vazirlar Mahkamasi huzuridagi Energiya samaradorligi milliy agentligining (keyingi oʻrinlarda — Agentlik) Energiya samaradorligini oshirish raqamli platformasi (keyingi oʻrinlarda — Platforma) orqali issiqlik nasoslarini sotish va oʻrnatish xizmatlarini koʻrsatuvchi yuridik shaxs; issiqlik nasosi — atrof-muhitdan (havo, suv yoki geotermal manbalardan) energiya olib, uni kalorifer va boyler yordamida issiqlik yoki sovitish energiyasiga aylantirish va yetkazib beruvchi yangi va ishlab chiqarilganiga 3 yildan oshmagan qurilma; Platforma operatori — “Oʻzbekiston respublika tovar-xom ashyo birjasi” aksiyadorlik jamiyati; subsidiya — issiqxona xoʻjaliklariga issiqlik nasoslarini xarid qilish va oʻrnatish xarajatlarning bir qismini qoplab berish uchun Agentlik huzuridagi Energiya samaradorligini ragʻbatlantirish va qoʻllab-quvvatlash jamgʻarmasidan (keyingi oʻrinlarda — Jamgʻarma) ajratiladigan mablagʻlar; talabgor — issiqlik nasosini xarid qilish va issiqxona xoʻjaligiga oʻrnatish uchun Platforma orqali buyurtma bergan xoʻjalik yurituvchi subyekt. 3. Issiqxona xoʻjaliklariga issiqlik nasoslarini xarid qilish va oʻrnatish xarajatlarining bir qismi ushbu Nizomga 1-ilovadagi sxemaga muvofiq qoplab beriladi. 4. Issiqlik nasoslarini yetkazib beruvchi tomonidan sotish va talabgor tomonidan xarid qilish va ularni oʻrnatganlik uchun subsidiya belgilangan tartibda Platformada roʻyxatdan oʻtgan holda ajratiladi. 5. Talabgor yetkazib beruvchilar tomonidan issiqlik nasoslarini xarid qilish va oʻrnatish boʻyicha Platformada yetkazib berish muddatlari koʻrsatilgan holda joylashtirilgan takliflardan birini tanlaydi hamda quyidagi qoʻshimcha maʼlumotlarni kiritadi va buyurtmani ERI bilan tasdiqlagan holda shakllantiradi: issiqxona manzili; isitish maydoni (boʻyi, eni va balandligi); issiqxonaning ustki (tashqi) qoplamasi materiali nomi; issiqxona issiqlik energiyasi yoʻqotishlarining oldini olishga moʻljallangan issiqlik izolyatsiyalovchi qoplamalar (tent) bilan qoplangan boʻlishi. Bunda hokim yordamchilari issiqxona joylashgan yer uchastkasiga chiqib, issiqxonaning issiqlik izolyatsiyalovchi qoplamalar (tent) bilan qoplanganini ikki ish kuni davomida oʻrganadi va “Onlayn mahalla” platformasi orqali soʻralgan maʼlumot mavjudligini tasdiqlaydi. talab etiladigan harorat darajasi; yillik energiya resurslari (elektr, gaz, koʻmir va boshqalar) isteʼmoli hajmi; issiqxona joylashgan yer uchastkasiga boʻlgan huquq toʻgʻrisidagi maʼlumot (kadastr raqami, yer ajratish toʻgʻrisidagi qaror sanasi va raqami). 6. Agentlik talabgor tomonidan takliflar joylashtirilgan kundan boshlab uch ish kuni ichida hamda mazkur Nizomning 5-bandiga muvofiq hokim yordamchisining “Onlayn mahalla” platformasi orqali tasdiqlangan maʼlumotlardan kelib chiqib, taklifni savdoga chiqaradi. Bunda mazkur Nizomning 5-bandidagi maʼlumotlar toʻliq boʻlmasa va issiqxonalar issiqlik izolyatsiyalovchi qoplamalar (tent) bilan qoplanmagan boʻlsa, Agentlik tomonidan taklif rad etiladi va savdoga chiqarilmaydi. Talabgor tomonidan barcha kamchiliklar bartaraf etilgan holda, takroran subsidiya olish uchun Platforma orqali murojaat qilishi mumkin. 7. Taklif maʼlumotlari lot shaklida Platformadagi barcha yetkazib beruvchilarga avtomatik tarzda (onlayn) yuboriladi. 8. Yetkazib beruvchilar Platformaga joylashtirilgan lot boʻyicha oʻz narx takliflarini lot joylashtirilgan sanadan boshlab besh kun ichida taqdim etadi. 9. Ushbu Nizomning 8-bandida koʻrsatilgan muddat yakunlangandan soʻng eng maqbul narx taklifini bergan yetkazib beruvchi va talabgor oʻrtasida shartnoma Platformada avtomatik tarzda rasmiylashtiriladi. 10. Talabgor shartnomani rasmiylashtirgan sanadan boshlab oʻn besh ish kuni ichida shartnoma qiymatining 80 foizi miqdoridagi mablagʻlarni Platformada belgilangan tartibda ochilgan shaxsiy hisobvaragʻiga oʻtkazadi hamda ushbu mablagʻlar Platformada vaqtincha band qilinadi. 11. Mablagʻlar Platformada band qilingandan soʻng yetkazib beruvchi shartnomada koʻrsatilgan muddatda issiqlik nasosini shartnomada koʻrsatilgan texnik koʻrsatkichlarga muvofiq yetkazilishini va oʻrnatilishini taʼminlaydi. Platforma operatori yetkazib beruvchi va talabgorlarga qonunchilikda belgilangan tartibda xizmat koʻrsatadi. 12. Yetkazib beruvchi issiqlik nasosini oʻrnatgandan soʻng Platformada ushbu Nizomga 2-ilovaga muvofiq shakldagi dalolatnomani elektron tarzda shakllantiradi hamda bajarilgan ishlarni tasdiqlovchi foto va video materiallarni Platformaga yuklaydi. Bunda dalolatnomaning haqqoniyligiga va Platformaga yuklangan foto va video materiallar, ularda koʻrsatilgan maʼlumotlarning toʻgʻriligi va toʻliqligiga yetkazib beruvchi hamda talabgor teng javobgar hisoblanadi. 13. Dalolatnoma yetkazib beruvchi va talabgor tomonidan elektron tarzda tasdiqlangandan soʻng Platforma operatori: Platformada vaqtincha band qilingan mablagʻlarni bir ish kunidan kechikmasdan, yetkazib beruvchining bank hisobvaragʻiga oʻtkazib beradi; Platformadan “Onlayn mahalla” platformasi orqali talabgorning buyurtmanomada koʻrsatilgan manzildagi hokim yordamchisiga va Qishloq xoʻjaligi vazirligi huzuridagi Agrosanoatni rivojlantirish agentligining hududdagi loyiha ofisi (keyingi oʻrinlarda — loyiha ofisi) xodimiga joyiga chiqqan holda oʻrganishni oʻtkazish boʻyicha xabar (SMS) yuboradi. 14. “Onlayn mahalla” platformasi orqali xabarnoma kelib tushgandan soʻng hokim yordamchisi loyiha ofisi xodimi bilan birga ikki ish kuni ichida issiqlik nasosining haqiqatda oʻrnatilganini va ishchi holatdaligini, uning texnik koʻrsatkichlari Platformadagi shartnoma va dalolatnomada koʻrsatilgan texnik koʻrsatkichlarga mos kelishini joyiga chiqqan holda oʻrganadi. 15. Hokim yordamchisi va loyiha ofisi xodimi tomonidan “Onlayn mahalla” platformasi orqali issiqlik nasosining haqiqatda oʻrnatilgani va ishchi holatdaligi hamda uning texnik koʻrsatkichlarini Platformadagi shartnoma va dalolatnomada koʻrsatilgan texnik koʻrsatkichlarga mos kelishi boʻyicha dalolatnoma tuzgan holda tasdiqlaydi hamda Agentlikka yuboradi. Dalolatnomaga asosan Agentlik bir ish kuni ichida “subsidiya.mf.uz” axborot portali orqali shartnoma qiymatining 20 foizi miqdorini yetkazib beruvchining hisobvaragʻiga avtomatik ravishda oʻtkazib beradi. 16. Oʻrnatilgan issiqlik nasosi ishga tushirilgandan boshlab 24 oy mobaynida begonalashtirish (sotish) taqiqlanadi. Hokim yordamchisi tomonidan zaruratga koʻra monitoring natijasida shunday holat aniqlanganda, ajratilgan subsidiya talabgor tomonidan Agentlikka toʻliq miqdorda qaytariladi, yer uchastkalarining jamoat ehtiyojlari uchun olib qoʻyilishi munosabati bilan buziladigan va koʻchiriladigan uy-joylar bundan mustasno. 17. Hokim yordamchisi va loyiha ofisi xodimi tomonidan “Onlayn mahalla” platformasi orqali issiqlik nasosining haqiqatda oʻrnatilmagani yoki ishchi holatda emasligi yoxud texnik koʻrsatkichlarning Platformadagi shartnoma va dalolatnomada koʻrsatilgan texnik koʻrsatkichlarga mos emasligi aniqlangan taqdirda, yetkazib beruvchi va talabgorga Platforma orqali kamchiliklarni bartaraf etish boʻyicha xabarnoma talabgorning shaxsiy kabinetiga yuboriladi. Yetkazib beruvchi bir oy muddatda aniqlangan kamchiliklarni bartaraf etgan holda, Platforma orqali talabgor xabardorligida qayta dalolatnoma tuzadi va bu toʻgʻrisidagi maʼlumotlarni Platformaga yuklaydi. Agentlik “Onlayn mahalla” platformasi orqali hokim yordamchisi va loyiha ofisi xodimiga kamchiliklar bartaraf etilganini aniqlash yuzasidan qayta xabarnoma yuboradi. Kamchiliklar bartaraf etilgani tasdiqlangandan soʻng subsidiya bir ish kuni davomida “Subsidiya.mf.uz” axborot portali orqali belgilangan tartibda ajratiladi. 18. Talabgor hokim yordamchisining subsidiya ajratishni rad etish toʻgʻrisidagi qaroridan norozi boʻlgan taqdirda, belgilangan tartibda yuqori turuvchi tashkilotga yoki sudga shikoyat qilish huquqiga ega. 19. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1-ilovada: 3-bandning oʻninchi xatboshisi quyidagi mazmundagi oʻninchi-oʻn birinchi xatboshilar bilan almashtirilsin: “energetika pasporti — oʻtkazilgan energiya auditi natijasida yoqilgʻi-energetika resurslaridan foydalanish toʻgʻrisida ishlab chiqiladigan hujjat; Yagona reyestr — Energiya samaradorligi milliy agentligining Energiya samaradorligini oshirish sohasidagi energiya auditorlarining yagona reyestri”; 15-banddagi “bir oy muddatda” soʻzlari “bir oy muddatda Yagona reyestrdagi” soʻzlari bilan almashtirilsin; 17-bandning ikkinchi xatboshisi quyidagi mazmundagi ikkinchi-uchinchi xatboshilar bilan almashtirilsin: “Bunda energiya auditori Oʻzenergoinspeksiyaning koʻrsatmalariga muvofiq dasturni qayta koʻrib chiqib, besh ish kunida tasdiqlash uchun Oʻzenergoinspeksiyaga takroran “Energonazorat” platformasi orqali kiritadi. Energiya auditidan oʻtkazish dasturlari har yili 1-aprelga qadar tasdiqlanadi”.